UPA ทุ่ม 66.7 ลบ. เข้าร่วมทุนโรงไฟฟ้าขยะ 2 แห่ง กำลังการผลิต 25.4 MW
UPA ทุ่ม 66.7 ลบ. เข้าร่วมทุนโรงไฟฟ้าขยะ 2 แห่งในอยุธยา กำลังการผลิตรวม 25.4 MW เล็งยื่นขอขายไฟ มี.ค.นี้
31 ม.ค. 2560

นายอุปกิต ปาจรียากูร กรรมการ บริษัท ยูไนเต็ด พาวเวอร์ ออฟ เอเชีย จำกัด (มหาชน) หรือ UPA เปิดเผยว่า ที่ประชุมคณะกรรมการบริษัทมีมติอนุมัติให้ บริษัทหรือบริษัทย่อย เข้าร่วมลงทุนในโครงการโรงไฟฟ้าพลังงานขยะกับบริษัท ซินโนว่า แอดวานซ์ พาวเวอร์ เซอร์วิสเซส จำกัด (SPS ) ในมูลค่ารวมทั้งสิ้น 66.7 ล้านบาท โดยการเข้าซื้อหุ้นบริษัท พาโนว่า จำกัด (PCL) รวมมูลค่าทั้งสิ้น ประมาณ 4.4 ล้านบาท คิดเป็น 40% ของจำนวนหุ้นทั้งหมดของ PCL
ทั้งนี้ PCL เป็นบริษัทที่ถูกจัดตั้งขึ้นเพื่อดำเนินการรับซื้อขยะจากหน่วยงานท้องถิ่นและคัดแยกขยะ (Material RecoveryFacility,MRF) อำเภอนครหลวง จังหวัดพระนครศรีอยธุยา และนำขยะดังกล่าวไปเป็นเชื้อเพลิงขยะที่ใช้ในการผลิตพลังงานไฟฟ้าของ APS และ SES2 ต่อไป
อีกทั้งเข้าซื้อหุ้นของบริษัท อยธุยาพาวเวอร์ซิสเท็มส์ จำกัด (APS) รวมมูลค่าทั้งสิ้นประมาณ 22 ล้านบาท คิดเป็น 40% ของจำนวนหุ้นทั้งหมดของ APS ทั้งนี้ APS เป็นบริษัทที่ถูกจัดตั้งขึ้นเพื่อดำเนินการโรงผลิตไฟฟ้าพลังงานขยะ โดยจะมีกำลังการผลิตไฟฟ้าอยู่ที่ 8 เมกะวัตต์ และเข้าซื้อหุ้น ของบริษัท สระบุรี เอ็นเนอร์จี ซิสเท็มส์ 2 จำกัด (SES2) รวมมูลค่าทั้ง ประมาณ 26.1 ล้านบาท คิดเป็น 30% ของจำนวนหุ้นทั้งหมดของ SES2  ทั้งนี้ SES2 เป็นบริษัทที่ถูกจัดตั้งขึ้น เพื่อดำเนินการโรงผลิตไฟฟ้าพลังงานขยะ โดยจะมีกำลังการผลิตไฟฟ้าอยู่ที่ 17.4 เมกะวัตต์ และความร้อนสำหรับใช้ในอุตสาหกรรม    
โดยปัจจุบัน APS และ SES2 อยู่ระหว่างการดำเนินการขออนุญาตขายไฟฟ้ากับการไฟฟ้าส่วนภูมิภาค (กฟภ.) โดยคาดว่าจะสามารถยื่นคำขออนุญาตได้ภายในเดือน มี.ค.60 โดยบริษัทได้ตกลงเป็นผู้ค้ำประกันในการขอหนังสือค้ำประกันจากธนาคารพาณิชย์ จำนวนรวมทั้งสิ้น 14.2 ล้านบาท สำหรับการขออนุญาตขายไฟฟ้าดังกล่าว
สำหรับการลงทุนดังกล่าวมีเงื่อนไขดังนี้ หาก APS และ SES2 ได้รับอนุญาตให้ขายไฟฟ้าให้แก่ กฟภ.SPS ตกลงให้สิทธิบริษัทในการเข้าซื้อหุ้นของ PCL ,APS และ SES2 เพิ่มเติมได้ตามจำนวนที่จะได้ตกลงกันต่อไป แต่หาก APS และ SES2 ไม่ได้รับอนุญาตให้ขายไฟฟ้าให้แก่ กฟภ.SPS และบริษัทจะยกเลิกการเข้าลงทุนทั้งหมด โดย SPS ตกลงที่จะคืนเงินค่าหุ้นให้แก่บริษัททั้งจำนวน รวมทั้งความเสียหายจากการเป็นผู้ค้ำประกันในการขอหนังสือค้ำประกันจากธนาคารพาณิชย์และบริษัทตกลงโอนกรรมสิทธิ์ในหุ้นของ PCL, APS และ SES2 คืนให้แก่ SPS